Vermeende huurmoordenaar op bus vasgetrek(Argieffoto: Unsplash) ŉ Vermeende huurmoordenaar wat in verband met ŉ reeks misdade in KwaZulu-Natal gesoek word, is Donderdag omstreeks 10:45 op ŉ bus by die Mariannhill-tolhek vasgetrek. Konst. Thenjiswa Ngcobo, polisiewoordvoerder, sê die verdagte word onder meer vir moord, poging tot moord, kaping, roof en ontvoering gesoek. Die verdagte se naam is nie bekendgemaak nie. Die misdade is onder meer in Inanda, KwaMashu en Mayville gepleeg. Ngcobo sê die polisie het inligting ontvang dat die verdagte op ŉ bus op pad na die Wes-Kaap is. Verskeie wetstoepassingsagente het saamgewerk en het ŉ padblokkade by die tolhek opgestel. “Die bus is onderskep en die 31-jarige man is in hegtenis geneem. Hy was ook in besit van ŉ vuurwapen en 90 patrone wat in sy bagasie versteek was.” Die man sal na verwagting binnekort in die hof verskyn.